N1-ongeluk: ‘Hy was nie onder invloed van drank’‘n Skermskoot uit die video. Die man wat op video vasgevang is waar hy glo van ŉ ongelukstoneel op die N1-snelweg in Centurion probeer wegry het, is nog nie in hegtenis geneem nie. Sr.supt. Isaac Mahamba, woordvoerder van die Tshwane-metropolisie, het aan Maroela Media gesê die bestuurder van die motor is op die toneel vir die gebruik van alkohol getoets. “Die resultaat was negatief.” Mahamba het bevestig die polisie ondersoek die saak verder. Die ongeluk het op die N1-snelweg noord naby die Ou Johannesburg-afrit gebeur en is op video vasgevang. Maroela Media het vroeër berig Stehan Cloete (30), ŉ inwoner van Lyttelton, was op die snelweg ten tyde van die voorval en was een van die motoriste wat gehelp het om die persoon wat die ongeluk veroorsaak het voor te keer. Volgens Cloete het hy eers die man stadig benader om te kyk of hy dalk gewapen is of aggressief voorkom. “Hy was aanvanklik nie aggressief nie, maar beslis nie by sy sinne nie. Ek het in ŉ stadium nader gestap om te ruik op hy dalk alkohol gebruik het, maar ek kon niks ruik nie. Hy was heel kalm, maar het bietjie rondgetrippel. Hy was wel baie deurmekaar en dit het gelyk of hy nie weet wat hy doen nie.” Cloete het gesê die twee insittendes wat in die bakkie was wat gerol het, het geringe beserings opgedoen. “Hulle het gebloei, maar het self uit die bakkie geklim en langs die pad vir bystand gewag.” Kyk die video hier: